钦定古今图书集成/理学汇编/学行典/第074卷 > 礼记 > 《王制》
## 钦定古今图书集成/理学汇编/学行典/第074卷 > 礼记 > 《王制》

凡听五刑之讼，必原父子之亲，立君臣之义以权之。

〈大全〉方氏曰：“父子之亲本乎情，故曰原。君臣之义错诸事，故曰立。亲主于爱而已，一于爱则刑有所不忍加。义主于敬而已，一于敬则刑有所不敢及。一皆如是，岂足以为法之经哉？其或于亲有所原、于义有所立者，特从法之权而已，故曰‘以权之也’。”